 

Prolaz Otokara Keršovanija 1, 52000 PAZIN

Tel./fax.: 052 622-519 E-mail: [tajnistvo@vrtic-olgaban-pazin.hr](mailto:tajnistvo@vrtic-olgaban-pazin.hr) OIB: 05017253133

**ZAPISNIK**

**s 36. sjednice** Upravnog vijeća Dječjeg vrtića “Olga Ban” Pazin održane u **srijedu, 19.rujna 2018.** s početkom u 16 sati u **prostorijama Područnog vrtića u Motovunu**

Nazočni članovi i članice Upravnog vijeća:

1. Veljko Grković, (predsjednik )
2. Vladimir Krulčić, (član)
3. Renata Demark, (članica)
4. Suzana Jašić, (članica)
5. Dano Červar, (član)

Ostali nazočni:

1. Vesna Rusijan, ravnateljica Vrtića,
2. Patricija Jedrejčić, voditeljica računovodstva,
3. Gabrijela Krizmanić, tajnica, zapisničarka na sjednici.

Sjednicom predsjedava g. Veljko Grković, predsjednik Upravnog vijeća (dalje: Predsjednik).

Predsjednik je pozdravio prisutne, utvrdio da postoji kvorum za pravovaljano donošenje odluka. Istakao je da su članovi i članice Vijeća dobili poziv sa slijedećim dnevnim redom.

**Dnevni red:**

1. Verifikacija Zapisnika s 35. sjednice Upravnog vijeća.
2. Prijedlog Financijskog plana za 2019. s projekcijom za 2020. i 2021.g.
3. Prijedlog II. Izmjena Fin plana za 2018.g.
4. Razmatranje i donošenje Pravilnika o zaštiti osobnih podataka.
5. Donošenje odluke po raspisanom natječaju za jednu odgojiteljicu na neodređeno vrijeme i tri odgojiteljice na određeno vrijeme.
6. Donošenje odluke o raspisivanju natječaja na određeno vrijeme za:

* odgojiteljicu s punim ranim vremenom (zamjena za Margitu L./Tajanu Z.) – 1 izvr.
* stručnu suradnicu edukacijsko-rehabilitacijskog profila (m/ž) s punim radnim vr. (zamjena za Jasminu.J.) – 1 izvr.
* spremačicu s pola radnog vremena (zamjena za Adeliu O.) – 1 izvr.

1. Zamolbe roditelja K. S. (Tinjan) i T.Z.Š. (Novaki).
2. Razno.

Ravnateljica je preložila nadopunu dnevnog reda na način da se pod točkom Razno obradi slijedeće teme:

**8.a.) Razmatranje pisma upućenog od strane Općine Motovunu članovima Upravnog vijeća i donošenje Zaključaka.**

**8.b) Razmatranje Prijedloga Izmjena Pravilnika o radu Dječjeg vrtića „Olga Ban“ Pazin.**

**Jednoglasno je s pet glasova „ZA“ prihvaćen dnevni red sjednice s predloženom nadopunom**.

**Ad.1.) Verifikacija Zapisnika s 35. sjednice Upravnog vijeća.**

Predsjednik je podsjetio članice i članove Upravnog vijeća o Zaključcima s prethodne sjednice te je predlaže da se Zapisnik verificira.

**Bez rasprave jednoglasno s pet glasova „ZA“ verificiran je Zapisnik s prethodne sjednice Upravnog vijeća.**

Na prijedlog voditeljice računovodstva, Patricije Jedrejčić, točke 2. i 3. dnevnog reda mijenjaju svoja mjesta.

**Ad.3.) Prijedlog II. Izmjena Fin plana za 2018.g.**

Izvjestiteljica po ovoj točki dnevnog reda je Patricija Jedrejčić, voditeljica računovodstva

Patricija Jedrejčić je obrazložila prijedlog II. Izmjenama Financijskog plana za 2018.g.

I. Opći prihodi i primici

Opći prihodi i primici smanjuju se za 17.300,00 kn a odnose se na smanjenje rashoda za otpremnine te preraspodjelu unutar doprinosa na plaću.

II. Vlastiti prihodi - ukupno povećanje **82.200,00** kn

Obzirom na realizaciju prihoda od roditeljskih uplata povećavaju se planirani prihodi od roditeljskih uplata za iznos od **4.496,60** kn, te se povećavaju prihodi za preneseni višak prihoda iz 2017. godine u iznosu od 77.703,40 kn .

Ukupno povećanje vlastitih prihoda iznosi 82.200,00 kn

Ukupni vlastiti prihodi raspodjeljuju se na vlastite rashode i koristiti će se za redovno poslovanje Vrtića.

III. Pomoći iz ostalih proračuna

Povećavaju se prihodi iz nenadežnog proračuna (iz proračuna Općine Gračišće i Općine Sv. Petar u Šumi) za iznos od 155.000 kn. Navedene Općine podmirile su dugovanje iz 2017. godine po osnovi plaća i prava radnika.

U 2017. godini su se vlastiti prihodi koristili za rashode za zaposlene te će se u 2018. godini naplaćeni prihodi raspodijelit za vlastite rashode.

U planu rashoda iz navedenih prihoda je nabava opreme (klima uređaja, opreme za dvorište te nabava kombi vozila).

Povećavaju se prihodi iz nenadležnog proračuna (Istarska županija) za 20.000,00 kn za provođenje projekta Zavičajne nastave. Navedeni prihodi koristit će se za rashode za nabavu materijala (papiri, didaktika, papiri, boje...) potrebnih za provođenje projekta.

Povećavaju se i prihodi iz nenadležnih proračuna (Agencija za mobilnost i programe Europske unije) za tekuće projekte - projekt Erasmus + u iznosu od 60.000 kn za 2018. godinu.

Nacionalna agencija dodijelila je iznos od 16.038,80 eura bespovratnih sredstava na temelju natječaja Erasmus + prema prijavljenom projektu SVI RAZLIČITI-SVI VAŽNI. Sredstva su namjenska i koriste se za rashode ugovorene projektom (dnevnice, kotizacije, naknade troškova prijevoza.)

Ukupni iznos potpore od 118.191,22 kn raspodjeljuje se prema nastanku rashoda projekta 60.000,00 kn u 2018. godinu dok će se ostatak od 59.191,22 uvrstiti u plan 2019. godine.

Ukupno povećanje prihoda iznosi 299.900,00 kuna te su u istom iznosu planirali i rashodi prema tablici koju su članovi i članice Vijeća dobili na uvid..

**Nakon kraće rasprave jednoglasno je s pet glasova „ZA“ donesen prijedlog II. Izmjena Financijskog plana za 2018.g. Prijedlog se šalje Gradu Pazinu radi uvrštavanja u Proračun Grada te će ga Upravno vijeće donijeti na jednoj od slijedećih sjednica.**

**Ad.2.) Prijedlog Financijskog plana za 2019. s projekcijom za 2020. i 2021.g.**

Izvjestiteljica po ovoj točki je voditeljica računovodstva Patricija Jedrejčić

Temelj kojim se zasnivaju izračuni potrebnih sredstava za Prijedlog Financijskog plana za 2019.g. su broj djece upisane u vrtićke programe, broj radnika zaposlenih na izvršavanju programa, broj odgojnih skupina te objekata matičnog i područnih vrtića, te postignuta razina standarda, koju se namjerava očuvati i podignuti dogradnjom i rekonstrukcijom zgrada matičnog vrtića u Pazinu. Program se provodi sukladno Godišnjem programu rada ustanove u pedagoškoj 2018./2019. g., sukladno Kurikulumu ustanove te propisima definiranim od Ministarstva znanosti, obrazovanja i sporta RH.

1. **OBRAZLOŽENJE PROGRAMA**

Aktivnost: A102901- **redoviti program vrtića i jaslica**

Program ranog i predškolskog odgoja koji se provodi u našoj ustanovi opisan je detaljno u Godišnjem programu ustanove u ped. godini 2018./2019. a odnosi se na redoviti cjelodnevni i poludnevni program, koji uključuje program Predškole i program inkluzije djece s teškoćama u razvoju ( dalje: TUR ) u skupine s redovitim programom. Ta redovna djelatnost financira se iz proračuna Grada Pazina (izvor 1.1.) i sedam okolnih općina (izvor 5.B.): Cerovlje, Gračišće, Karojba, Lupoglav, Motovun, Sv. Petar u Šumi i Tinjan, te iz roditeljskih uplata (izvor 3.2.), temeljem Sporazuma o financiranju djelatnosti Vrtića te temeljem Pravilnika o mjerilima, uvjetima i načinu naplaćivanja usluga Vrtića.

Plaće i prava djelatnika po Kolektivnom ugovoru financiraju se u iznosu od 56,28 % iz Općih prihoda i primitaka dok se 43,72 % financiraju iz Tekućih i kapitalnih pomoći iz općinskih proračuna potpisnica Sporazuma o sufinanciranju djelatnosti Vrtića.

Program predškole – jednim dijelom sufinancira MZOS (20 kn po djetetu mjesečno u 9 rata), a ostatak se podmiruje iz sredstava proračuna Grada i Općina. Program Predškole u našoj ustanovi nije organiziran u zasebnim skupinama, već su djeca, njih 154, koji su slijedeće godine školski obveznici, uključena u redovne programe Vrtića.

Aktivnost A 102903 **Inkluzija** **djece s teškoćama u razvoju** odnosi se na program uključivanja četvero (4) djece s različitim TUR u redovite skupine našeg Vrtića, za što MZOS našoj ustanovi doznačuje ukupno 15.000 kn godišnje.

Materijalni i financijski troškovi planirani ovim Planom temelje se na realnim troškovima i realizaciji proračuna u 2017. godini te u prvih 8 mjeseci 2018. godine.

Rashodi za zaposlene planirani su u skladu s važećim Kolektivnim ugovorom.

**Erasmus + SVI RAZLIČITI – SVI VAŽNI**

Erasmus+ je program Europske unije za obrazovanje, osposobljavanje, mlade i sport te je usmjeren na jačanje znanja i vještina i unaprjeđivanje obrazovanja. U okviru Poziva na dostavu projektnih prijedloga za program Erasmus+ za 2018. godinu Vrtiću su odobrena financijska sredstva u iznosu od 20 046 EUR za projekt pod nazivom „Svi različiti – svi važni“. Projekt traje 16 mjeseci, počevši od 3.9.2018., a završno s 2.1.2020. Obuhvaća pripremne aktivnosti za mobilnosti, mobilnosti - stručna usavršavanja u europskim zemljama, implementaciju stečenih kompetencija te diseminaciju izvan i unutar vrtića. Odobrena financijska sredstva će se utrošiti za sljedeća stručna usavršavanja;

* All Children Are Special (rujan 2018., dva djelatnika)
* Waldorf pedagogy for Early Childhood Educators (listopad 2018., dva djelatnika)
* Montessori's Method (studeni 2018., dva djelatnika)
* Outdoor education (lipanj 2019., dva djelatnika)

Financijska sredstva će biti isplaćena u dva dijela. Prva isplata u iznosu od 80% financijske potpore uplaćena je u obliku predujma u mjesecu srpnju 2018. Ostali iznos će se uplatiti po završetku projekta nakon odobrenog završnog izvješća projekta.

Financijska sredstva bit će utrošena sukladno Odluci o dodjeli financijskih sredstava koju je donijela Agencija za mobilnost i programe EU. Vrtić sklapa Ugovor o dodjeli financijske potpore sa svakim sudionikom na temelju čega se isplaćuju sredstva na račun sudionika.

**Kapitalni projekt K102901 REKONSTRUKCIJA ZGRADE VRTIĆA U UL. PROLAZ O. KERŠOVANIJA**

Projekt Rekonstrukcije Vrtića prijavljen je na natječaj za bespovratna sredstva iz Programa ruralnog razvoja Republike Hrvatske, iz kojih se planira osigurati do 80% ukupnih sredstava potrebnih za realizaciju ovog projekta. Očekivana vrijednost projekta je 7.200.000.kn. Prihodi i rashodi, odnosno primici i izdaci vezani za rekonstrukciju zgrade dodat će se u Izmjene Financijskog plana za 2019.-2021. godinu ovisno o rezultatima natječaja Fonda za ruralni razvoj RH, koji se očekuje u prosincu 2018. godine.

Rekonstrukcijom zgrade Dječjeg vrtića u ul. Prolaz O. Keršovanija 1 Pazin, postiže se sanacija dijela zgrade sagrađene 1971. ( krova, zidova, fasade, vanjske i unutarnje drvenarije, podova, instalacija, centralnog grijanja, rezervoara za gorivo, opreme), povećavaju se sobe dnevnih boravaka djece na razinu površine propisane Državnim pedagoškim standardom RH, osigurava se dogradnja još jedne sobe dnevnog boravka djece, te se odgajateljima osigurava prostor za rad na pripremi, planiranju i evaluaciji programa rada, stručnim suradnicima se osiguravaju bolji prostorni uvjeti za rad, zdravstvenoj voditeljici osigurava se zaseban prostor za rad, rješava se pristup za slabo pokretne osobe, kojima se osigurava i primjeren sanitarni čvor.

**Cilj programa:**

Osnovni cilj ovog programa je osiguravanje materijalnih i financijskih uvjeta za obavljanje redovne djelatnosti vrtića, u skladu s obvezujućim zakonima i na temelju njih donesenim ostalim propisima.

Cilj je u razdoblju od 2019-2021. godine povećati obuhvat djece rane i predškolske dobi programima predškolskog odgoja i obrazovanja; osigurati za to prostorno-materijalne i druge financijske uvjete (zapošljavanjem odgajatelja i drugih radnika)sukladno propisanom Državnom pedagoškom standardu RH. Namjeravamo omogućiti svoj djeci, čiji roditelji za to iskažu interes, uključivanje u neki od oblika institucionalnog predškolskog odgoja, uključujući i djecu s teškoćama u razvoju, sve sukladno Zakonu i Državnom pedagoškom standardu RH, sve u suradnji s osnivačem ustanove Gradom Pazinom. Trajni cilj je podizanje kvalitete ranog i predškolskog odgoja i obrazovanja na području Grada Pazina i sedam okolnih Općina.

**Pokazatelji uspješnosti:**

* potpuno udovoljavanje prijavama za upis djece dorasle za vrtićke programe u matičnom i dijelu područnih vrtića (Gračišće, Motovun, Lupoglav, Cerovlje)
* otvaranje nove odgojne skupine u dogovoru s Općinama Sv. Petar u Šumi i Tinjan te udovoljavanje zahtjevu za upis sedmero djece iz Općine Tinjan i petnaestero djece iz Općine Sv. Petar u Šumi
* mali broj neudovoljenih zahtjeva za upis u područnim vrtićima (samo 8 djece dorasle za upis te 20 djece mlađe od 3 godine od ukupno 101 prijave za područne vrtiće);
* usklađenost sa Državnim pedagoškim standardom vezano uz broj odgajatelja u skupini i broj stručnih suradnika;
* 100% obuhvat djece u godini prije polaska u školu programom predškolskog odgoja i obrazovanja;
* Usklađenost s Državnim pedagoškim standardom u dijelu prostornih i tehničkih uvjeta: u 7 od 14 skupina u matičnom vrtići te u 7 od 10 skupina u područnim vrtićima;
* provođenje programa inkluzije djece s TUR;
* prilagođavanje radnog vremena Vrtića potrebama radnog vremena zaposlenih roditelja;
* stvaranje socijalnog, materijalnog i vremenskog konteksta koji potiče dijete na istraživanje, stvaranje, zaključivanje i samostalnost; primjena suvremenih metoda učenja koji jamče razvoj svih sposobnosti svakoga djeteta i osiguravaju jednake mogućnosti svoj djeci;
* pružanje podrške roditeljstvu kroz provođenje programa „Rastimo zajedno“, „Rastimo zajedno +“ i „Kluba roditelja Rastimo zajedno“;
* prezentacije postignuća u radu na savjetovanjima, kongresima i drugim stručnim skupovima;
* stalna suradnja s Učiteljskim fakultetom u Rijeci i Centrom za istraživanje djetinjstva iz Rijeke, te Sveučilištem u Puli-Odjelom za odgojne i obrazovne znanosti;
* stalno istraživanje odgojno-obrazovne prakse u cilju poboljšanja kvalitete rada, uvođenje novih ideja i metoda rada
* organizacija manifestacija i provođenje projekata kojima se promiče pripadnost lokalitetima na kojima se Vrtić nalazi ( „Istra u očima djeteta“, Dan vrtića, Dječji olimpijski festival, Dječje maskirane povorke);
* kontinuirano stručno usavršavanje odgojitelja i stručnih suradnika;
* prepoznatljivost našeg Vrtića kao primjer dobre prakse u sustavu ranog i predškolskog odgoja i obrazovanja, od stane stručne i ostale javnosti;
* prepoznatljivost naše ustanove kao otvorene, suradljive i konstruktivne u lokalnim zajednicama u kojima djelujemo;
* visoke ocjene radnika Vrtića prilikom samovrednovanja ustanove (4,0-4,3);
* suradnja sa HZZZ - stručno osposobljavanje za rad bez zasnivanja radnog odnosa
* potpuna primjena HACCP sustava;
* pozitivni inspekcijski nalazi.

**USKLAĐENOST PROGRAMA S DOKUMENTIMA DUGOROČNOG RAZVOJA:**

Strategijom razvoja Grada Pazina 2015.-2020. predviđeno je daljnje ulaganje u razvoj kvalitete ranog i predškolskog odgoja, te je projekt Rekonstrukcije Vrtića u Pazinu uvršten među prioritetne strateške razvojne projekte. I općine u kojima se nalaze područni vrtići ulažu sredstva u poboljšanje prostornim i ukupnih materijalnih i financijskih uvjeta za razvoj ranog i predškolskog odgoja na području njihovih JLS.

Time se usklađujemo s opredjeljenjima Republike Hrvatske koja su uokvirena Državnim pedagoškim standardom, Nacionalnim Kurikulumom za rani i predškolski odgoj te Strategijom razvoja obrazovanja,znanosti i tehnologije RH.

Nakon iznošenja prijedloga Financijskog plana za 2018.g. otvorila se duža rasprava i iznosili su se problemi koji opterećuju rad Vrtića.

**Nakon rasprave Upravno vijeće jednoglasno s pet glasova „ZA“ je donijelo slijedeće Zaključke koje će, zajedno s prijedlogom Financijskog plana za 2019.g. proslijediti Gradu Pazinu.**

1. **Donosi se Prijedlog Financijskog plana za 2019.g. s projekcijom za 2020. i 2021.g. kako je predložen od voditeljice računovodstva Patricije Jedrejčić i ravnateljice Vesne Rusijan.**
2. **Traži se od osnivača da odobri prekoračenje limita sredstava općih prihoda i primitaka iz Uputa za izradu Financijskog plana u iznosu od 4.700.000 te prihvati Prijedlog Financijskog plana kako ga je donijelo Upravno vijeće u iznosu od 4.947.000 kn . Za 2018. godine očekuje se realizacija od 4.720.000 kn. Kada na taj iznos dodamo povećavanje od 0,5 % za minuli rad po svakoj godini radnog staža te povećanje rashoda zbog promjene radnog vremena logopeda s pola na puno radno vrijeme.**
3. **Predlaže se osnivaču da omogući Vrtiću zapošljavanje trećeg odgajatelja u skupni u kojoj se nalaze djeca s teškoćama u razvoju (4 izvršitelja), što na mjesečnoj razini iznosi povećanje od oko 40.000 kn odnosno za dio pedagoške godine u 2019. 280.000 kn ( 7 x 40.000kn). Sredstva bi se ovisno o mjestu zapošljavanja trećeg odgajatelja ( matični ili područni vrtić) rasporedila sukladno Sporazumu o financiranju djelatnosti Vrtića.**

Uz Zaključke Upravno vijeće podsjeća Grad Pazin na **prethodne Zaključke vezane uz potrebu povećanja plaća radnika Vrtića.**

**Ad.4.) Razmatranje i donošenje Pravilnika o zaštiti osobnih podataka.**

Izvjestiteljica po ovoj točki je tajnica, Gabrijela Krizmanić

Tajnica je obrazložila obvezu primjene Uredbe za zaštitu osobnih podataka kao proces trajnog odnosa prema osobnim podacima djece korisnika usluga, roditelja djece, kandidatima učesnicima natječaja, dobavljačima-fiz.osobama, članovima Upravnog vijeća, vanjskim suradnicima…

Tajnica je također obrazložila pojedine cjeline navedenog pravilnika, istakla koje je radnje Vrtić već realizirao te što još predstoji učiniti za potpunu implementaciju Uredbe o zaštiti osobnih podataka.

Vrtić je imenovao službenika za zaštitu osobnih podataka i kontakt podatke objavio na web stranici te o tome obavijestio Agenciju za zaštitu osobnih podataka. Uspostavljena je Evidencija aktivnosti obrade osobnih podataka, na web stranici objavljeni su obrasci kojim ispitanici mogu pokrenuti postupak za uvidom u osobne podatke, izmjenom, brisanjem…

Vrtiću još predstoji donošenje odluke o osobama odgovornim za čuvanje i obradu osobnih podataka.

Vrtić se maksimalno pridržava uredbe u obavljanju svoje djelatnosti traženjem suglasnosti od roditelja za sve ono što nije propisano zakonom.

Nakon kratke rasprave, **jednoglasno je s pet glasova „ZA“ donesen Pravilnik o zaštiti osobnih podataka. Pravilnik će se objaviti na oglasnim mjestima vrtića i na web stranici vrtića. Pravilnik stupa na snagu osmog dana nakon objave.**

**Ad.5.) Donošenje odluke po raspisanom natječaju za jednu odgojiteljicu na neodređeno vrijeme i tri odgojiteljice na određeno vrijeme.**

Izvjestiteljica po ovoj točki je ravnateljica Vesna Rusijan.

Ravnateljica je rekla da je objavljen natječaj za jednu odgojiteljicu na neodređeno vrijeme i tri odgojiteljice na određeno vrijeme.

U roku je pristiglo 15 prijava na natječaj.

Ravnateljica **predlaže** da se na natječaj prime osobe koje ispunjavaju uvjete natječaja i koje kod nas već rade duže vrijeme i to kako slijedi:

1. **Lorena Matković da se primi na neodređeno vrijeme,**
2. **Renata Šestan da se primi na određeno vrijeme kao zamjena za Terezu R. S.,**
3. **Jelena Majcan da se primi na određeno vrijeme kao zamjena za Kristinu Č. i**
4. **Helena Koraca da se primi na određeno vrijeme na rok najdulje do 31.kolovoza 2018. (koliko je planiran rad nove cjelodnevne skupine u Područnom vrtiću u Sv. Petru u Šumi)**

**Jednoglasno je prihvaćen prijedlog ravnateljice o čemu je Vijeće donijelo jednoglasnu odluku s pet glasova „ZA“.**

Ravnateljica je dalje istakla potrebu za objavljivanjem natječaja za radno mjesto odgojiteljice na određeno vrijeme kao zamjenu za Dorjanu Paladin obzirom da je, njena dosadašnja zamjena, Lorena Matković, primljena na neodređeno vrijeme.

**Jednoglasno je prihvaćen drugi prijedlog ravnateljice te je Vijeće donijelo jednoglasnu odluku s pet glasova „ZA“ da se objavi natječaj za odgojiteljicu na određeno vrijeme radi zamjene za D. Paladin do njenog povratka na rad.**

**Ad.6.) Donošenje odluke o raspisivanju natječaja na određeno vrijeme za:**

* **odgojiteljicu s punim ranim vremenom (zamjena za Margitu L./Tajanu Z.) – 1 izvr.**
* **stručnu suradnicu edukacijsko-rehabilitacijskog profila (m/ž) s punim radnim vr. (zamjena za Jasminu. J.) – 1 izvr.**
* **spremačicu s pola radnog vremena (zamjena za Adeliu O.) – 1 izvr.**

Izvjestiteljica po ovoj točki je ravnateljica vesna Rusijan

Ravnateljica je obrazložila potrebu objavljivanja natječaja za navedena radna mjesta koja su upražnjena i to:

- za odgojiteljicu na određeno puno radno vrijeme i spremačicu na određeno vrijeme s pola radnog vremena kao zamjena za dugotrajna bolovanja,

- za stručnu suradnicu edukacijsko-rehabilitacijskog profila zamjena za porodni dopust obzirom da je A. Mihovilović, koja je bila na tom radnom mjestu na određeno vrijeme, podnijela zahtjev za sporazumni prekid radnog donosa.

**Jednoglasno je s pet glasova „ZA“ prihvaćen prijedlog ravnateljice te je donesena odluka o objavljivanju natječaja za navedena radna mjesta.**

**Ad.7.) Zamolbe roditelja K. S. (Tinjan) i T.Z.Š. (Novaki).**

Izvjestiteljica po ovoj točki je tajnica Gabrijela Krizmanić

Upravnom vijeću su upućena dvije zamolbe roditelja za dijete iz Područnog vrtića u Tinjanu i dijete iz područnog vrtića u Pazinskim Novakima.

1. **Dijete iz Područnog vrtića iz Tinjana** bilo je prijavljeno za boravak u vrtiću u Pazinu tijekom kolovoza 2018. Majka je obrazložila razloge zbog kojih dijete nije moglo pohađati vrtić te o tome priložila dokaze. **Upravno vijeće smatra da su razlozi opravdani te donosi odluku da se za dijete iz Tinjana obračuna 30% pune cijene bez obzira što je majka Izjavom o pohađanju Vrtića tijekom srpnja i kolovoza prijavila dijete za navedeni period.**
2. **Dijete iz Područnog vrtića u Pazinskim Novakima** bilo je prijavljeno za boravak u Vrtiću u Pazinu tijekom srpnja. Majka je obrazložila zdravstvene razloge zbog kojih dijete nije moglo pohađati vrtić u Pazinu te o tome priložila dokaze. **Upravno vijeće smatra da su razlozi opravdani te donosi odluku da se za dijete iz Pazinskih Novaki obračuna 30% pune cijene bez obzira što je majka Izjavom o pohađanju Vrtića tijekom srpnja i kolovoza prijavila dijete za navedeni period.**

**Ad.8.) Razno**

**8.a.) Razmatranje pisma upućenog od strane Općine Motovunu članovima Upravnog vijeća i donošenje Zaključaka.**

Izvjestiteljica po ovoj točki je ravnateljica Vesna Rusijan

Ravnateljica je rekla da je na sjednicu Upravnog vijeća pozvala načelnika Općine Motovun g. Tomislava Pahovića. G. Pahović je pozvan kako bi se razgovaralo o problemu dotrajalosti objekta u kojem se odvija rad Područnog vrtića u Motovunu kao i potreba izgradnje vrtića na novoj lokaciji u podnožju Motovuna. G. Pahović se nije odazvao sjednici nego je uputio slijedeće pismo:

„Poštovani,

zbog ranije preuzetih obveza nismo u mogućnosti sudjelovati na sjednici Upravnog vijeća DV Olga Ban Pazin koja se održava u Motovunu.

Zahvalni smo što upravno vijeće i ravnateljica Dječjeg vrtića godinama ulažu svoj rad i trud za napredak i boljitak naše općine, što ćemo uvijek bezrezervno podržavati.

Kao što vam je poznato, pitanje dječjeg vrtića u Motovunu je iznimno složeno i dugotrajno i toga smo duboko svjesni. Ova općinska administracija je svjesna da je krajnji trenutak da se učini sve što je potrebno da se taj problem dugoročno riješi i na kvalitetan način.

Buduća zgrada dječjeg vrtića, ako je ikako moguće, treba biti u podnožju, na Kanalu, u blizini osnovne škole, kako bi pristup bio lakši, kako bi djeca imala prostora za igru, kako bi olakšali dolazak i odlazak roditeljima i oko toga nema nikakve dvojbe.

Općina Motovun je pokrenula aktivnosti da se pripremi prostorno planska dokumentacija, da se nakon toga počne pripremati projektna dokumentacija i na koncu da se učini sve da se osiguraju sredstva potrebna za izgradnju nove zgrade dječjeg vrtića u Motovunu, a koja će predstavljati iznimno opterećenje za proračun Općine.

U svemu ovome otvoreni smo i za sve moguće prijedloge svih zainteresiranih, potrebna će biti i vaša podrška, a do tog trenutka očekujemo da će se učiniti sve što je u najboljem interesu djece Motovunštine.

U ovom trenutku je rano govoriti o detaljima projekta na službenim sjednicama pojedinih tijela, ali bez sumnje tijekom realizacije očekujemo da ćemo imati aktivnu i dobru suradnju.

Srdačan pozdrav, Općina Motovun“

Predsjednik je otvorio raspravu.

Članovi i članice Vijeća izrazili su nezadovoljstvo izgledom i lokacijom zgrade u kojem se nalazi područni vrtić u Motovunu. Također su izrazili nezadovoljstvo neodazivanjem načelnika ili nekog drugog predstavnika Općine na sjednicu.

**Zaključak Upravnog vijeća je da se Općini Motovun uputi poziv za prisustvovanje na nekoj od slijedećih sjednica Upravnog vijeća gdje će jasno iznijeti što je Općina Motovun poduzela ili što konkretno namjerava poduzeti u pogledu poboljšanja uvjeta rada Područnog vrtića u Motovunu.**

**8.b.) Razmatranje prijedloga Izmjena Pravilnika o radu**

Izvjestiteljica po ovoj točki je ravnateljica Vesna Rusijan

Ravnateljica predlaže da se na slijedećoj sjednici Upravnog vijeća donesu Izmjene Pravilnika o radu i to na način da se članak 81.stavak 2. mijenja i glasi:

*„Ako je udaljenost od adrese stanovanja do adrese rada veća od 3 kilometra do najviše* ***50*** *kilometara u jednom pravcu radnici imaju pravo na naknadu troškova prijevoza na posao i s posla u visini od 1,5 kune po prijeđenom kilometru*.“

Ravnateljica obrazlaže potrebu izmjene Pravilnika o radu iz razloga što je nekoliko radnica Vrtića (6-7 radnica) zakinuto u odnosu na ostale radnike i radnice u dijelu naknade za putne troškove. Naime, putni troškovi radnicima plaćaju se 1,5 kn po prijeđenom kilometru od mjesta rada do mjesta prebivališta ali samo do udaljenosti do 20 km. Ravnateljica predlaže da se svi radnici izjednače u dijelu naknade za putne troškove na način da se 20 km ograniči na 50 km. Navedeni problem se očituje prvenstveno kod naknade putnih troškova za stručne suradnike koji su deficitarni kadar u Vrtiću a koji putuju iz veće udaljenosti od 20 km. Obzirom da se često suočavamo s otkazivanjem ugovora o radu od strane stručnih suradnica na taj bi se način pokušalo spriječiti daljnje otkazivanje ugovora o radu stručnih suradnica.

Sukladno članku 27. stavak 1. Zakona o radu (NN 93/14.), Prijedlog Izmjena Pravilnika o radu Dječjeg vrtića «Olga Ban» Pazin uputi će se Sindikalnoj povjerenici radi zakonske obaveze prethodnog savjetovanja prije donošenja.

**Jednoglasno je s pet glasova „ZA“ prihvaćen Prijedlog Izmjena Pravilnika o radu. Donošenje Izmjena Pravilnika o radu bit će tema dnevnog reda na slijedećoj sjednici nakon što Vrtić dobije mišljenje sindikata.**

Sjednica je završila u 18 sati.

**UPRAVNO VIJEĆE**

**DJEČJEG VRTIĆA „OLGA BAN“ PAZIN**

KLASA: 003-06/18-01/09

URBROJ: 2163/01-09-18-2

Zapisničarka: Predsjednik Upravnog vijeća:

Gabrijela Krizmanić, tajnica Veljko Grković